ועדת החוקה, חוק ומשפט, כנסת 17, פרוטוקול מספר 361, 2007-11-27 12:45

מנחם בן-ששון: אני פותח את ישיבת ועדת החוקה, חוק ומשפט.

מנחם בן-ששון: תקנות רואי חשבון (ניגוד עניינים ואי תלות כתוצאה מעיסוק אחר) (הוראת שעה), התשס"ז-2007.

מנחם בן-ששון: אנחנו נמצאים בעיצומה של עבודה, חבר הכנסת לוי התקדם קצת כשלא הייתי.

תמי סלע: יש כמה עניינים שהשארנו בצריך עיון.

תמי סלע: נצטרך לחזור אליהם.

תמי סלע: בעקבות הישיבה ניסחנו דברים נוספים.

מנחם בן-ששון: גם את זה נראה בסיבוב השני.

תמי סלע: הגענו לתקנה 2, דיברנו רק על תקנת משנה (א), שהיא סיטואציה מובהקת של תלות ושל ניגוד עניינים, ולא סגרנו אותה.

תמי סלע: גם שם נשארו דברים מסוימים פתוחים.

מנחם בן-ששון: זאת נקודת התפר?

תמי סלע: זאת הנקודה שהגענו אליה, עוד לא התחלנו את תקנת משנה (ב).

ראובן שיף: אדוני, יש דבר חדש.

ראובן שיף: לפני שאנחנו ממשיכים הייתי רוצה שהיושב-ראש וחברי הוועדה ישמעו.

ראובן שיף: חזרנו עכשיו מהמועצה של איפאק – IFAC - INTERNATIONAL FEDERATION OF ACCOUNTANT – הפדרציה הבין לאומית של לשכות רואי החשבון.

ראובן שיף: ושם, במועצה של איפאק, למעשה חודדו וחודשו כל מיני החלטות.

ראובן שיף: נמצא איתנו פה הנציג של מדינת ישראל בהנהלת איפאק, רואה החשבון אלכס הילמן, שהוא הנציג בכל הוועדות שעוסקות בעסקים הקטנים.

מנחם בן-ששון: סליחה, אני לא מקבל.

מנחם בן-ששון: אתם מאחרים כרוניים לדיונים שהתקנות הן שלכם.

מנחם בן-ששון: אין מה לענות על זה, כי אני בדרך לסגור את הישיבה עכשיו.

דוידה לחמן-מסר: אם היה לי מקום חניה- - -

מנחם בן-ששון: לא.

מנחם בן-ששון: גברתי, את לא יכולה להגיד, כי אני לא זוכר שהיית בדיון בזמן אצלנו.

מנחם בן-ששון: לא אכפת לי שלא תבואו.

מנחם בן-ששון: לא אמרתי שום מילה לשום אדם אף פעם על זה שהוא איחר כאן.

מנחם בן-ששון: אתם לא חייבים להיות כאן, אבל אל תבואו לבקש מאיתנו תקנות.

מנחם בן-ששון: זה חוסר רצינות בעליל.

דוידה לחמן-מסר: אני מתנצלת, אדוני.

מנחם בן-ששון: את הרי לא מתנצלת, משום שאף פעם לא הייתם פה בזמן.

דוידה לחמן-מסר: זה לא נכון.

מנחם בן-ששון: זה כרוני.

דוידה לחמן-מסר: אני אולי לא הייתי, המשרד היה.

מנחם בן-ששון: גברתי.

דוידה לחמן-מסר: אני רק מצטערת מאוד שהכנסת לא טורחת, אנחנו צריכים לחנות בחוץ כנציגי משרד המשפטים.

מנחם בן-ששון: תודה, רבותי.

מנחם בן-ששון: נחדש את הדיון בעוד חצי שעה, יכול להיות שעד אז משרד המשפטים יגיע בניחותא.